Diari Oficial de la Generalitat Valenciana


Sumari del DOGV 9133, del 22-07-2021 (2021/7976)

ACORD de 2 de juliol de 2021, del Consell, d'autorització de concessió d'aval de la Generalitat a Societat Projectes Temàtics de la Comunitat Valenciana, SAU.
--------------------------------------------------------------------------------------------------------------------------------------------------------------

### Dades del document

Número de DOGV
:   9133

Data del DOGV
:   22-07-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/7976


Data del document
:   02-07-2021

Organisme emissor
:   Conselleria d'Hisenda i Model Econòmic

Tipus de document
:   Acord

Descriptors 

:   * Conselleria d'Hisenda i Model Econòmic

ACORD de 2 de juliol de 2021, del Consell, d'autorització de concessió d'aval de la Generalitat a Societat Projectes Temàtics de la Comunitat Valenciana, SAU. [2021/7976]  
El títol V de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, regula el règim d'avals, i estableix en l'article 89: «La Generalitat podrà prestar garanties a les operacions de crèdit o a les obligacions de contingut econòmic contretes per empreses o entitats de qualsevol naturalesa públiques o privades. Les garanties tindran la forma d'aval i seran autoritzades pel Consell mitjançant un acord a proposta de la conselleria amb competències en matèria d'hisenda.». Estableix també l'esmentada Llei 1/2015, de 6 de febrer, de la Generalitat, en l'article 90.1, que el Consell podrà acordar la renúncia al benefici d'excussió establit en l'article 1830 del Codi Civil, preceptuant la publicació dels acords d'autorització d'avals en el Diari Oficial de la Generalitat Valenciana.  
  
D'altra banda, l'article 50.1 de la Llei 4/2020, de 30 de desembre, de pressupostos de la Generalitat per a l'exercici 2021, estableix que la Generalitat podrà prestar avals durant aquest exercici fins a un límit de 100 milions d'euros. L'aval que s'aprova mitjançant aquest acord està dins de l'esmentat límit.  
Per això, d'acord amb el que disposa l'article 28.c de la Llei 5/1983, de 30 de desembre, de la Generalitat, del Consell, a proposta del conseller d'Hisenda i Model Econòmic, el Consell, amb la deliberació prèvia, en la reunió de 2 de juliol de 2021,  
  
  
ACORDA  
  
Primer. Autorització per a la concessió  
1. S'autoritza el conseller d'Hisenda i Model Econòmic a concedir a l'empresa pública Societat Projectes Temàtics de la Comunitat Valenciana, SAU (SPCTV) un aval destinat a garantir el pagament de la liquidació núm. 7/2021, dictada per la Direcció General del Consorci València 2007, pel concepte «Ocupació del domini públic autoritzat a la Marina de València» per a l'organització i desenvolupament del Gran Premi de Fórmula 1, edició 2011, del qual resulta un deute d'1.375.144,78 ?.  
  
2. El termini de vigència de l'anterior autorització finalitzarà el 30 de setembre de 2021.  
  
Segon. Renúncia al benefici d'excussió  
D'acord amb l'autorització establida en l'article 90.1 de la Llei 1/2015, en l'atorgament de l'aval a què es refereix l'apartat anterior es renunciarà al benefici d'excussió recollit en l'article 1830 del Codi Civil.  
  
Tercer. Facultats d'aplicació i execució  
S'autoritza el conseller d'Hisenda i Model Econòmic perquè determine i aprove les altres condicions de l'aval a prestar, com ara, entre altres, termini, extensió de la garantia, comissions, novació de qualsevol tipus, tant objectiva com subjectiva, en el marc del que s'estableix en el present acord; en la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en la resta de la normativa que hi siga aplicable.  
  
València, 2 de juliol de 2021  
  
La consellera secretària,  
MÓNICA OLTRA JARQUE